Lars Barfoed (KF), 2008-02-27:
Der skal dels være information til rådighed om situationen i udviklingslandene, dels skal der være information til rådighed om dansk udviklingspolitik og danske udviklingsprojekter.
Det er vigtigt for at sikre en generel og ordentlig folkeoplysning, men det er ikke mindst vigtigt for sikre en fortsat og gerne endnu større folkelig forankring af udviklingsbistanden.
Der er jo i virkeligheden to niveauer, hvorpå vi kan sikre den oplysningsaktivitet.
Det Konservative Folkeparti har for nylig udarbejdet et debatoplæg om dansk udviklingspolitik, og her peger vi på, at vi dels skal se på, hvordan vi kan udvikle oplysningsvirksomheden om Danidas og ngo'ernes indsats, dels skal se på, hvordan vi kan styrke oplysningsvirksomheden om de forskningsresultater, der kommer frem om den forskning i dansk udviklingspolitik, som på forskellig vis drives i Danmark, for det er også vigtigt, at de forskningsresultater bliver formidlet til en bredere kreds og til offentligheden.
Det er de to niveauer, som vi i Det Konservative Folkeparti er optaget af at få udviklet.
Jeg vil gerne sige, at Det Konservative Folkeparti står fast på, at der må være en grænse for, hvor stor en del af deres budgetter organisationerne kan bruge på oplysningsaktiviteter, for det helt afgørende må være, at vi sikrer, at midlerne først og fremmest bliver brugt til at hjælpe de fattigste mennesker i de fattigste lande i denne verden.
Det er formålet med udviklingsbistanden.
Når det er sagt, skal der selvfølgelig være midler til oplysningsvirksomhed, bl.a. netop for at sikre den folkelige forankring, der så igen i et demokrati som vores er forudsætningen for, at vi giver penge til at hjælpe de fattige i verdens fattigste lande.
Som andre vil vi da heller ikke i Det Konservative Folkeparti lægge os fast på, hvordan vi i den fremtidige udvikling af oplysningsindsatsen skal håndtere det.
Der kan være mange gode forslag, som vi skal lytte til, ikke mindst i den proces, som ministeren har sat i gang.
Vi ser mulighederne for, som jo også er en del af beslutningsforslaget her, at man opretter en eller anden form for pulje, hvorfra man kunne søge om midler til oplysningsaktiviteter, hvor det altså ikke var penge, der på forhånd var den enkelte organisations ejendom, men hvor en eller flere organisationer måske i fællesskab kunne søge om midler til nogle oplysningsprojekter.
Det var en ting, som man kunne gøre.
En anden mulighed er den, som vi hørte om på et møde, der her i efteråret var mellem Udenrigsudvalget og en række af ngo'erne, nemlig at lave en fælles hjemmeside for Danida og ngo'erne, så man på en sådan fælles hjemmeside kunne søge om oplysninger om både Danidas indsats, ngo'ernes indsats og om situationen i udviklingslandene.
Sådan en portal til oplysning om dansk udviklingspolitik og situationen i udviklingslandene kunne også en være en mulighed.
Det er noget, som vi i hvert fald i Det Konservative Folkeparti gerne vil se på.
Det er som sagt et forslag, der er kommet fra ngo'erne selv.
Så ønsker vi også i Det Konservative Folkeparti efterhånden at styrke forskningen i udviklingspolitikken.
Det skal vi gøre, fordi det er vigtigt, at vi hele tiden optimerer og forbedrer udviklingspolitikken, så vi får bedre resultater ude i landene.
Den forskningsindsats skal selvfølgelig dokumenteres, og det skal være sådan, at den også bliver formidlet til befolkningen.
Jeg vil godt slutte med at rose ministeren for de initiativer, som ministeren har taget og tager netop for at styrke udviklings- og oplysningsindsatsen, både for så vidt angår de midler, der skal gå til COP15 og Afrikakommissionen, og for så vidt det analysearbejde, der er sat i gang.
Det Konservative Folkeparti ser frem til en dialog om den analyse og om resultaterne af analysen, som ministeren får tilvejebragt, så vi kan sikre den bedst mulige informationsaktivitet om dansk udviklingspolitik.